Gravminne for Barbara Arbuthnott på Løykja gravplass Foto: Jan-Tore Egge 
**Barbara Elrington Arbuthnott** (født **Douglas** 5. september 1822 i Templemore, Irland, død 28. august 1904 i Sunndal) var en skotsk-norsk hønseoppdretter og velgjører i Sunndal.

Hennes far, oberst (senere generalløytnant) Neil Douglas, var adjutant for hertugen av Wellington i slaget ved Waterloo og ble slått til ridder i 1831. I yngre år studerte Barbara gresk, latin og tysk i Brussel (1831–40). På farens turer til Østen lærte hun seg hindustani. Hun fikk møte dronning Victoria i 1842, og i London traff hun Ole Bull.

Barbara ble gift første gang 8. desember 1846 med James Vaughan Allen (død av koleraen i 1853) og annen gang 1855 med kaptein Neil Fergusson-Blair (død 1862). Hun kom til Sunndal i 1866 på bryllupsreise med sin tredje ektemann, William Arbuthnott (gift 1865), og besøket ble gjentatt de to påfølgende år. Sommeren 1868 kjøpte hun halvparten av gården Løykja, bruket Elverhøy (nå bnr. 3 Leikvin, Sunndal Bygdemuseum). Hun ryddet bruket og fikk etter hvert tilnavnet «Frua på Elverhøy».

Høsten 1868 ble hennes 20 år gamle sønn, James Allen, alvorlig syk, og hun besluttet å bringe ham til Christiania i hest og vogn over Dovrefjell, hvor James døde ved Fokstugu skysstasjon 15. september 1868. Hun klandret ektemannen for dødsfallet, angivelig fordi en krangel hadde forårsaket epilepsianfall hos sønnen, og William gikk med på separasjon i 1870 mot et årlig underholdsbidrag.

Barbara Arbuthnott lærte seg norsk og bodde sammen med reiseføreren Oluf Endresen fra Horten, som bestyrte gården. Hun skal ha vært usedvanlig spandabel og arrangerte storslåtte fester for borgerskapet. Arbuthnott engasjerte seg i helsevesenet og Sunndal skytterlag, fikk bygd jakthytten Alfheim høyt oppe i Grødalen i 1876, etablerte lokalt bibliotek og var en pionér innen landbruk. Hun brakte høns og svin av britisk kvalitet til dalen, skrev bøker om hønseavl – *The Henwife* (1861) og *The Henwife and her Later Experiences*; og oversatte dessuten bøker av Jonas Lie til engelsk.

Etter Oluf Endresens død i 1879, overtok skolelærer Lars Hoås som gårdsbestyrer. I 1885 opphørte inntektene fra Storbritannia, og Elverhøy ble overtatt av F.W. Cochran. Etter siste tvangsauksjon i 1892, flyttet Arbuthnott og hennes to tjenere til et lite hus ved Elverhøybrua. Tre år senere reiste takknemlige bygdefolk huset Einabu (bnr. 5) ved Grøa, hvor hun bodde inntil hun døde av slag i 1904. Hun ble gravlagt på Løken, der kirkegården fremdeles var i bruk 200 år etter at kirken ble ødelagt av snøskred.

Musikkspillet *Lady Arbuthnott: frua på Elverhøy* oppføres årlig i Sunndal siden 1996. Dokumentaren *Lady Arbuthnott: dronningen av Sunndal* ble vist på NRK i 1999.

Referanser
----------

1. ↑   nbl.snl.no[Hentet fra Wikidata]
2. ↑   Store norske leksikon, oppført som Barbara Elrington Arbuthnott, Store norske leksikon-ID Barbara\_Elrington\_Arbuthnott[Hentet fra Wikidata]
3. ↑   Norsk biografisk leksikon, oppført som Barbara Elrington Arbuthnott, Norsk biografisk leksikon ID Barbara\_Arbuthnott, besøkt 9. oktober 2017[Hentet fra Wikidata]
4. ↑  Petter Erik Innvik, «Barbara Arbuthnott», *Norsk biografisk leksikon*, via *Store norske leksikon* (konsultert 9.4.2011),
5. ↑  *Gårdsmatrikkelen for 1886* (Registreringssentral for historiske data 2004),  Arkivert 2. desember 2016 hos Wayback Machine.
6. ↑  Hauge, Eiliv Odde (1913-1971) (1957). *Lady Arbuthnott og hennes menn*. Oslo: Gyldendal.

Litteratur
----------

* Eiliv Odde Hauge (1957). *Lady Arbuthnott og hennes menn*. Gyldendal.
* Odd Selmer (1977). *Barbara Arbuthnott*. Gyldendal. ISBN 8205105243.

Eksterne lenker
---------------

* Digitalt fortalt: «Elverhøis Historie og Barbara Arbuthnott» (skrevet av Jarle Stavik, Nordmøre museum) (besøkt 2. april 2012)
* «Lady Arbuthnott - Frua fra Elverhøy» (hjemmesiden for musikkspillet, opprettet i 2014)

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** Geni **·** VIAF
 |